钦定古今图书集成/理学汇编/学行典/第053卷 > 韩诗外传 > 《论仁智》
## 钦定古今图书集成/理学汇编/学行典/第053卷 > 韩诗外传 > 《论仁智》

问者曰：“夫智者何以乐于水也？”曰：“夫水者，缘理而行，
不遗小闲，似有智者；动而下之，似有礼者；蹈深不疑，
似有勇者；漳汸而清，似知命者；历险致远，卒成不毁，
似有德者。天地以成，群物以生，国家以宁，万事以平，
品物以正。此智者所以乐于水也。《诗》曰：‘思乐泮水，薄
采其茆。鲁侯戾止，在泮饮酒’。乐水之谓也。”

问者曰：“夫仁者何以乐于山也？”曰：“夫山者，万民之所
瞻仰也，草木生焉，万物殖焉，飞鸟集焉，走兽休焉，四
方益取与焉。出云道风，从乎天地之闲，天地以成，国
家以宁，此仁者所以乐于山也。《诗》曰：‘泰山岩岩，鲁邦
所瞻’。乐山之谓也。”